Ölgerðin , eða Ölgerð Egils Skalla-Grímssonar eins og hún var áður kölluð , framleiðir marga vinsæla drykki sem eru ómissandi hluti jólanna hjá mörgum Íslendingum . Ölgerðin segir fréttir um að félagið hafi stillt starfsmönnum upp við vegg vegna styttingar vinnuvikunnar samkvæmt lífskjarasamningum vera fullar af rangfærslum . Segist Ölgerðin harma það sem hún kallar rangfærslur Ragnars Þórs Ingólfssonar framkvæmdastjóra VR í kvöldfréttum Stöðvar 2 , en biðst jafnframt afsökunar á því sem félagið kallar óþarflega harkalega orðað bréf til starfsmanna lagers og bílstjóra . Segist félagið hafa gengið lengra í styttingu vinnutíma starfsmanna en samið var um í Lífskjarasamningunum svokölluðu . Markmiðið með aðgerðunum á dögunum segir félagið vera samræmingu innan deilda svo allir starfsmenn hverrar fyrir sig taki kjör og réttindi eins stéttarfélags , en af 25 bílstjórum Ölgerðarinnar séu sex í VR og 3 af 140 starfsmönnum verksmiðju og vöruhúss . „ Því miður var of harkalega orðað bréf afhent átta starfsmönnum og voru þeir beðnir afsökunar á orðalaginu á föstudag í síðustu viku . Slíkt bréf er alls ekki í anda Ölgerðarinnar , sem ætíð hefur kappkostað að koma fram af virðingu við starfsfólk sitt og hefur til að mynda gefið starfsmönnum sínum frí á aðfangadag , gamlársdag og allan daginn 2. janúar um nokkurra ára skeið , sem er vel umfram alla samninga , “ segir í yfirlýsingu félagsins þar sem jafnframt segir að það sé rangt að félagið hafi reynt að koma sér undan skyldum sínum . „ Hið rétta í málinu er að Ölgerðin hefur um árabil verið með styttri vinnuskyldu í dreifingardeild fyrirtækisins , vöruhúsi og fjölda annarra deilda , töluvert styttri en Lífskjarasamningurinn kveður á um , og gildir einu hvort starfsmenn séu í Eflingu eða VR . Ölgerðin hefur skriflega staðfestingu frá VR um að ofangreindir starfsmenn njóti nú betri kjara hvað vinnutíma og laun varðar en Lífskjarasamningurinn kveður á um . Því furðar Ölgerðin sig á rangfærslum framkvæmdastjóra VR . “